Κανονισμός (ΕΚ) αριθ. 236/2004 του Συμβουλίου

της 10ης Φεβρουαρίου 2004

για την τροποποίηση του κανονισμού (ΕΚ) αριθ. 1339/2002 για την επιβολή οριστικού δασμού αντιντάμπινγκ και για την οριστική είσπραξη του επιβληθέντος προσωρινού δασμού στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας και Ινδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητα(1) (εφεξής "βασικός κανονισμός"), και ιδίως το άρθρο 12 παράγραφος 3,

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Αρχικά μέτρα

(1) Tον Ιούλιο 2002, το Συμβούλιο επέβαλε οριστικό δασμό αντιντάμπινγκ ("το αρχικό μέτρο") στις εισαγωγές σουλφανιλικού οξέος καταγωγής, μεταξύ άλλων, Λαϊκής Δημοκρατίας της Κίνας με τον κανονισμό (EΚ) αριθ. 1339/2002(2). Ο δασμός που εφαρμόζεται σε εθνική κλίμακα στην καθαρή τιμή "ελεύθερο στα σύνορα της Κοινότητας", είναι 21 %.

2. Αίτηση για νέα έρευνα κατά των απορροφήσεων

(2) Στις 12 Μαΐου 2003, υποβλήθηκε αίτηση για νέα έρευνα σχετικά με το μέτρο που αναφέρεται στην αιτιολογική σκέψη 1, δυνάμει του άρθρου 12 του βασικού κανονισμού. Η αίτηση υποβλήθηκε από τους Sorochimie και Quimigal ("οι αιτούντες"), δύο παραγωγοί που αντιπροσωπεύουν το 100 % της κοινοτικής παραγωγής σουλφανιλικού οξέος.

(3) Οι αιτούντες υπέβαλαν επαρκείς πληροφορίες από τις οποίες προκύπτει ότι ο δασμός αντιντάμπινγκ που επιβλήθηκε στο σουλφανιλικό οξύ καταγωγής Λαϊκής Δημοκρατίας της Κίνας δεν έχει οδηγήσει σε ικανοποιητική μεταβολή των τιμών στην Κοινότητα. Πράγματι, τα αποδεικτικά στοιχεία που περιέχονταν στην αίτηση έδειξαν ότι οι τιμές εξαγωγής και οι τιμές (χωρίς την καταβολή δασμού) στους τελικούς πελάτες στην Κοινότητα μειώθηκαν σημαντικά μετά την επιβολή των μέτρων αντιντάμπινγκ, προκαλώντας αύξηση του ντάμπινγκ που παρεμπόδισε το ζητούμενο επανορθωτικό αποτέλεσμα των ισχυόντων μέτρων αντιντάμπινγκ.

3. Νέα έρευνα κατά των απορροφήσεων

(4) Στις 26 Ιουνίου 2003, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης(3) την έναρξη νέας έρευνας, δυνάμει του άρθρου 12 του βασικού κανονισμού, των μέτρων αντιντάμπινγκ που εφαρμόζονται στις εισαγωγές του σουλφανιλικού οξέος, καταγωγής Λαϊκής Δημοκρατίας της Κίνας.

(5) Η Επιτροπή ενημέρωσε επίσημα τους παραγωγούς-εξαγωγείς που ήταν γνωστό ότι ενδιαφέρονται, τους εκπροσώπους της χώρας εξαγωγής, τους εισαγωγείς και τους χρήστες σχετικά με την έναρξη της νέας έρευνας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας. Η Επιτροπή απέστειλε ερωτηματολόγια σε όλα τα μέρη που είναι γνωστό ότι ενδιαφέρονται.

(6) Παραλήφθηκαν δύο πλήρως συμπληρωμένα ερωτηματολόγια, το ένα από ένα κινέζο εξαγωγέα, Sinochem Hebei import and export corporation (Sinochem), και το άλλο από έναν χρήστη που εισάγει απευθείας το υπό εξέταση προϊόν από τη Λαϊκή Δημοκρατία της Κίνας, 3V Sigma, Italy (3V Sigma). Σημειώνεται ότι η έρευνα που οδήγησε στην επιβολή των αρχικών μέτρων (η αρχική έρευνα) απέδειξε ότι το σουλφανιλικό οξύ εισάγεται στην Κοινότητα απευθείας από τους τελικούς χρήστες του εν λόγω προϊόντος.

(7) Τρεις άλλοι εισαγωγείς-χρήστες δήλωσαν ότι δεν θα απαντήσουν το ερωτηματολόγιο διότι είχαν εισάγει περιορισμένες μόνο ποσότητες του υπό εξέταση προϊόντος κατά την περίοδο της έρευνας. Ένας τέταρτος εισαγωγέας-χρήστης υπέβαλε ορισμένες πληροφορίες αλλά διέκοψε τη συνεργασία κατά τη διάρκεια της έρευνας.

(8) Η περίοδος της εν λόγω νέας έρευνας ("νέα ΠΕ") εκτείνεται από την 1η Απριλίου 2002 έως τις 31 Μαρτίου 2003. Η νέα ΠΕ χρησιμοποιήθηκε για τον καθορισμό του τρέχοντος επιπέδου των τιμών εξαγωγής και του επιπέδου των τιμών στον τελικό πελάτη στην Κοινότητα. Για να προσδιοριστεί κατά πόσον οι τιμές στην Κοινότητα μεταβλήθηκαν ικανοποιητικά, πραγματοποιήθηκε σύγκριση μεταξύ των επιπέδων της τιμής που εφαρμόστηκαν κατά την νέα ΠΕ και των επιπέδων που εφαρμόστηκαν κατά την περίοδο της αρχικής έρευνας ("αρχική ΠΕ"), δηλαδή από την 1η Ιουλίου 2000 έως τις 30 Ιουνίου 2001.

(9) Λόγω δεόντως αιτιολογημένων εξαιρετικών περιστάσεων (τουτέστιν, συνέπειες της επιδημίας SARS στη Λαϊκή Δημοκρατία της Κίνας), τα συνεργαζόμενα μέρη ζήτησαν και επέτυχαν την παραχώρηση παράτασης για την υποβολή των απαντήσεών τους. Για το λόγο αυτό, η έρευνα διήρκεσε κατά τι περισσότερο από τη συνήθη περίοδο των έξι μηνών που προβλέπεται στο άρθρο 12 παράγραφος 4 του βασικού κανονισμού.

Β. ΥΠΟ ΕΞΕΤΑΣΗ ΠΡΟΪΟΝ

(10) Το προϊόν που αποτελεί αντικείμενο της αίτησης και για το οποίο άρχισε νέα έρευνα είναι το ίδιο με αυτό της αρχικής έρευνας, ήτοι σουλφανιλικό οξύ, που κατατάσσεται συνήθως στον κωδικό ΣΟ ex 2921 42 10 (κωδικός Taric 2921 42 10 60 ). Το σουλφανιλικό οξύ χρησιμοποιείται ως πρώτη ύλη στην παραγωγή φθοριζόντων λευκαντικών, πρόσθετων σκυροδέματος, χρωστικών τροφίμων και βαφών ειδικών χρήσεων.

Γ. ΝΕΑ ΕΡΕΥΝΑ

(11) Σκοπός της παρούσας έρευνας είναι, πρώτον, να αποδειχθεί κατά πόσο υπήρξε ικανοποιητική μεταβολή των τιμών του σουλφανιλικού οξέoς στην Κοινότητα, καταγωγής Κίνας, μετά την επιβολή των προαναφερθέντων μέτρων αντιντάμπινγκ. Σε ένα δεύτερο στάδιο, στις περιπτώσεις που συνάγεται ότι σημειώθηκε απορρόφηση, υπολογίζεται εκ νέου το περιθώριο ντάμπινγκ. Σύμφωνα με το άρθρο 12 του βασικού κανονισμού, οι εισαγωγείς-χρήστες και οι εξαγωγείς έχουν τη δυνατότητα να προσκομίζουν στοιχεία που μπορούν να αιτιολογήσουν τη μη μεταβολή των τιμών στην Κοινότητα μετά την επιβολή των μέτρων για λόγους άλλους από την απορρόφηση του δασμού αντιντάμπινγκ.

1. Μεταβολή των τιμών στην Κοινότητα

1.1. Γενικές παρατηρήσεις

(12) Όπως αναφέρθηκε και προηγουμένως, το μοντέλο εμπορίου για το σουλφανιλικό οξύ καταγωγής Λαϊκής Δημοκρατίας της Κίνας χαρακτηρίζεται από την απουσία μεσαζόντων, όπως έμποροι που εισάγουν το προϊόν στην Κοινότητα για μεταπώληση. Οι χρήστες στην Κοινότητα, οι οποίοι συνήθως είναι μεγάλες εταιρείες χημικών, εισάγουν απευθείας το υπό εξέταση προϊόν από τη Λαϊκή Δημοκρατία της Κίνας, για ιδία εσωτερική κατανάλωση.

(13) Κατά συνέπεια, ελλείψει τιμής μεταπώλησης στην αγορά, το επίπεδο της κοινοτικής τιμής κατά τη νέα ΠΕ του εν λόγω προϊόντος καταγωγής Λαϊκής Δημοκρατίας της Κίνας καθορίστηκε με την προσθήκη στην τιμή cif σε ευρώ στα κοινοτικά σύνορα τόσο των καταβλητέων συμβατικών δασμών όσο και των δασμών αντιντάμπινγκ. Η τιμή cif σε ευρώ στα κοινοτικά σύνορα καθορίστηκε βάσει των πληροφοριών που υπέβαλε ο προαναφερθείς συνεργαζόμενος κινέζος παραγωγός-εξαγωγέας και ο εισαγωγέας-χρήστης στην Κοινότητα. Μαζί, οι εταιρείες αυτές ανέφεραν στοιχεία σχετικά με 1430 τόνους σουλφανιλικού οξέος κατά τη νέα ΠΕ, επίπεδο που υπερβαίνει κατά τι τις στατιστικές πληροφορίες που είναι διαθέσιμες μέσω της Eurostat.

(14) Η μεταβολή των τιμών στην Κοινότητα υπολογίστηκε συγκρίνοντας, για τους ίδιους όρους παράδοσης, τη μέση τιμή, περιλαμβανομένων των δασμών, σύμφωνα με την αιτιολογική σκέψη 13, της νέας ΠΕ, με την τιμή που καθορίστηκε στην αρχική ΠΕ, συν τους δασμούς. Η σύγκριση έδειξε ότι η μέση τιμή στην Κοινότητα του σουλφανιλικού οξέος καταγωγής Λαϊκής Δημοκρατίας της Κίνας μειώθηκε κατά 18,1 %.

(15) Πρέπει να σημειωθεί ότι ο μέσος συμβατικός δασμός που εφαρμόζεται στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας μειώθηκε από 8,5 % σε 7,4 % μεταξύ των δύο ΠΕ. Λαμβάνοντας το γεγονός αυτό υπόψη, η μείωση των τιμών cif σε ευρώ μεταξύ των δύο ΠΕ ήταν 17,4 %.

1.2. Ισχυρισμοί των ενδιαφερόμενων μερών

1.2.1. Διακύμανση των συναλλαγματικών ισοτιμιών

(16) Αρκετά ενδιαφερόμενα μέρη σημείωσαν ότι το σουλφανιλικό οξύ που εισάγεται από τη Λαϊκή Δημοκρατία της Κίνας τιμολογείται σε δολάρια ΗΠΑ. Τόνισαν ότι η μείωση των τιμών εξαγωγής και των τιμών στην Κοινότητα του σουλφανιλικού οξέoς πιθανότατα οφείλεται στη διακύμανση της συναλλαγματικής ισοτιμίας μεταξύ δολαρίου ΗΠΑ/ευρώ η οποία παρατηρήθηκε κατά την αρχική και τη νέα ΠΕ. Ο ισχυρισμός επαληθεύτηκε και διαπιστώθηκε πράγματι ότι το δολάριο ΗΠΑ είχε υποτιμηθεί έναντι του ευρώ κατά 11,4 % το διάστημα μεταξύ της αρχικής ΠΕ και της νέας ΠΕ. Συνεπώς, ο ισχυρισμός έγινε αποδεκτός. Ωστόσο, ακόμη κι αν η σύγκριση πραγματοποιηθεί λαμβάνοντας υπόψη τις επιπτώσεις της προαναφερθείσας υποτίμησης του δολαρίου ΗΠΑ έναντι του ευρώ, παρατηρείται μείωση του επιπέδου των τιμών στην Κοινότητα κατά 9,3 % το διάστημα μεταξύ της αρχικής ΠΕ και της νέας ΠΕ.

1.2.2. Κόστος μεταφοράς

(17) Ένα συνεργαζόμενο μέρος ισχυρίστηκε ότι η μείωση του κόστους μεταφοράς μεταξύ της Λαϊκής Δημοκρατίας της Κίνας και της Κοινότητας θα μπορούσε εν μέρει να εξηγήσει την πιθανή μείωση των τιμών του υπό εξέταση προϊόντος. Ο ισχυρισμός επαληθεύτηκε βάσει του σημερινού κόστους μεταφοράς που αναφέρθηκε από τα ίδια τα συνεργαζόμενα μέρη. Κατά τη σύγκριση των εν λόγω επιπέδων του κόστους μεταφοράς με τα επίπεδα κόστους που καθορίστηκαν στο πλαίσιο της αρχικής έρευνας, φαίνεται ότι το κόστος μεταφοράς έχει αυξηθεί οριακά, και δεν έχει μειωθεί, κατά το διάστημα μεταξύ των δύο ΠΕ. Συνεπώς, ο ισχυρισμός αυτός απορρίφθηκε.

1.2.3. Τιμή πρώτης ύλης

(18) Τα συνεργαζόμενα μέρη ισχυρίστηκαν ότι κάθε πιθανή μείωση των τιμών του σουλφανιλικού οξέος θα οφειλόταν σε αντίστοιχη μείωση, μεταξύ της αρχικής ΠΕ και της νέας ΠΕ, της τιμής της ανιλίνης, βασικής πρώτης ύλης που αντιπροσωπεύει το 60 % του κόστους παραγωγής του σουλφανιλικού οξέος. Διατυπώθηκε ο ισχυρισμός ότι η τιμή της ανιλίνης υπολογίζεται ότι μειώθηκε κατά 5 % περίπου κατά την προαναφερθείσα περίοδο.

(19) Αυτού του τύπου ο ισχυρισμός αναφέρεται στο κόστος παραγωγής, και μπορεί να ληφθεί υπόψη μόνο στο πλαίσιο μιας νέας έρευνας για την κανονική αξία. Ωστόσο, δυνάμει του άρθρου 12 παράγραφος 5 του βασικού κανονισμού, οι προβαλλόμενες μεταβολές της κανονικής αξίας θα ληφθούν υπόψη μόνον εφόσον διατεθούν στην Επιτροπή πλήρη στοιχεία για τις αναθεωρημένες κανονικές αξίες. Ωστόσο δεν συνέβη αυτό. Για το λόγο αυτό και μόνο, ο ισχυρισμός θα μπορούσε να απορριφθεί. Ωστόσο, για να διαμορφωθεί πλήρης εικόνα όλων των στοιχείων που ενδεχομένως διακυβεύονται, ο προαναφερθείς ισχυρισμός εξετάστηκε παρ' όλα αυτά. Για το σκοπό αυτό, λήφθηκαν πλήρη στοιχεία για τις τιμές ανιλίνης κατά τη νέα ΠΕ από την ίδια πηγή που είχε χρησιμοποιηθεί για τον καθορισμό της κανονικής αξίας κατά την αρχική έρευνα, τουτέστιν μία συνεργαζόμενη εταιρεία στην ανάλογη χώρα, δηλαδή στην Ινδία. Βάσει αυτών, διαπιστώθηκε ότι οι τιμές ανιλίνης είχαν αυξηθεί, και όχι μειωθεί, κατά 6 % περίπου το διάστημα μεταξύ των δύο ΠΕ. Κατά συνέπεια, ακόμη κι αν ο ισχυρισμός είχε υποβληθεί σωστά στο πλαίσιο αίτησης αναθεώρησης της κανονικής αξίας δυνάμει του άρθρου 12 παράγραφος 5 του βασικού κανονισμού, θα είχε θεωρηθεί ως αβάσιμος.

1.3. Συμπέρασμα

(20) Συνάγεται κατά συνέπεια το συμπέρασμα ότι πραγματοποιήθηκε η απορρόφηση του δασμού αντιντάμπινγκ, δεδομένου ότι η παρατηρηθείσα μείωση στην Κοινότητα των τιμών σουλφανιλικού οξέος καταγωγής Λαϊκής Δημοκρατίας της Κίνας δεν μπορεί να αιτιολογηθεί πλήρως ακόμη και αφού ληφθεί υπόψη ο προαναφερθείς ισχυρισμός σχετικά με τις διακυμάνσεις της συναλλαγματικής ισοτιμίας.

2. Επανεκτίμηση των τιμών εξαγωγής

(21) Δεδομένου ότι έχει αποδειχθεί ότι πραγματοποιήθηκε η απορρόφηση και ότι η μη μεταβολή των τιμών στην Κοινότητα οφείλεται στη μείωση των τιμών εξαγωγής, κρίθηκε σκόπιμο να χρησιμοποιηθούν οι εν λόγω τιμές εξαγωγής της νέας ΠΕ, με σκοπό τον εκ νέου υπολογισμό των κατάλληλων περιθωρίων ντάμπινγκ σύμφωνα με την τελευταία πρόταση του άρθρου 12 παράγραφος 2 του βασικού κανονισμού.

3. Κανονική αξία

(22) Το άρθρο 12 παράγραφος 5 του βασικού κανονισμού προβλέπει τη δυνατότητα να ληφθούν υπόψη οι ισχυρισμοί για μεταβολές της κανονικής αξίας, στις περιπτώσεις που υποβάλλονται πλήρεις πληροφορίες στην Επιτροπή εντός καθορισμένης προθεσμίας. Όπως τονίστηκε και στην αιτιολογική σκέψη 19 κανένα ενδιαφερόμενο μέρος δεν ζήτησε επίσημα αναθεώρηση της κανονικής αξίας. Κατά συνέπεια, η κανονική αξία όπως καθορίστηκε στην αρχική έρευνα χρησιμοποιήθηκε για τον εκ νέου υπολογισμό των περιθωρίων ντάμπινγκ.

4. Νέος υπολογισμός του περιθωρίου ντάμπινγκ σε συνάρτηση με τις τιμές εξαγωγής που παρατηρήθηκαν κατά τη νέα ΠΕ

(23) Σύμφωνα με το άρθρο 12 του βασικού κανονισμού, το περιθώριο ντάμπινγκ σε εθνική κλίμακα που καθορίστηκε για τη Λαϊκή Δημοκρατία της Κίνας υπολογίστηκε εκ νέου συγκρίνοντας τη μέση τιμή fob που καθορίστηκε κατά την τρέχουσα έρευνα με τη μέση κανονική αξία fob όπως καθορίστηκε στην αρχική έρευνα. Η διαφορά, στη συνέχεια, εκφράστηκε ως εκατοστιαίο ποσοστό της αξίας cif που προσδιορίστηκε κατά τη νέα έρευνα.

(24) Το εκ νέου υπολογισθέν περιθώριο ντάμπινγκ βρέθηκε ότι είχε αυξηθεί σε 33,7 % σε σύγκριση με 21 % που είχε καθοριστεί κατά την αρχική έρευνα.

5. Νέο επίπεδο του μέτρου

(25) Τα αρχικά μέτρα βασίστηκαν στο περιθώριο ντάμπινγκ. Ένα νέο περιθώριο ζημίας έχει υπολογιστεί ως η διαφορά μεταξύ της νέας τιμής εξαγωγής που καθορίστηκε όπως αναφέρεται στην αιτιολογική σκέψη 21 και της μη ζημιογόνου κοινοτικής τιμής που υπολογίστηκε στην αρχική έρευνα, εκφρασμένη ως ποσοστό του ίδιου συντελεστή που χρησιμοποιήθηκε κατά τον προαναφερθέντα καθορισμό του ντάμπινγκ. Το χαμηλότερο από τα δύο περιθώρια εξακολουθεί να είναι το περιθώριο ντάμπινγκ. Κατ' εφαρμογή του κανόνα του χαμηλότερου δασμού, ο αναθεωρημένος, σε εθνικό επίπεδο δασμός που εφαρμόζεται στις εισαγωγές στην Κοινότητα σουλφανιλικού οξέος καταγωγής Λαϊκής Δημοκρατίας της Κίνας πρέπει να αντιστοιχεί στο επίπεδο του αναθεωρημένου περιθωρίου ντάμπινγκ, τουτέστιν, 33,7 %,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΚ) αριθ. 1339/2002 τροποποιείται ως εξής:

"2. Ο οριστικός δασμός αντιντάμπινγκ που εφαρμόζεται στην καθαρή τιμή 'ελεύθερο στα σύνορα της Κοινότητας', πριν από τον δασμό, του προϊόντος που περιγράφεται στην παράγραφο 1, έχει ως εξής:

>ΘΕΣΗ ΠΙΝΑΚΑ>"

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Φεβρουαρίου 2004.

Για το Συμβούλιο

Ο Πρόεδρος

C. McCreevy

(1) ΕΕ L 56 της 6.3.1996, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1).

(2) ΕΕ L 196 της 25.7.2002, σ. 11.

(3) ΕΕ C 149 της 26.6.2003, σ. 14.